b'\n_START_ARTICLE_\nFossum (bil)\n_START_PARAGRAPH_\nMarkus Hansen Fossum var en norsk mekaniker som bygget 2 biler av egen konstruksjon i 1906-07. Bilene har noe uberettiget v\xc3\xa6rt betegnet som Olds-Fossum i eldre kilder. Fossum drev et motor- og sykkelverksted i Akersgaten 49 i Oslo. Her hadde han erfaring fra ettersyn og reparasjon av flere Oldsmobile-er. _NEWLINE_Den f\xc3\xb8rste bilen ble registrert 27. mars 1906 p\xc3\xa5 Kristianianummer 44. Den hadde en del likheter med den samtidige Oldsmobile Curved Dash, men hadde et annet karosseri, en annerledes motor og forskjeller i understellet, som en annerledes foraksel. Motoren var en 2-sylindret luftkj\xc3\xb8lt bensinmotor. Det er mulig det ble benyttet noen eldre Oldsmobiledeler i understellet. Bilen var registrert som 3-seter. Bilen er den f\xc3\xb8rste norsk-produserte bil solgt til en kunde. _NEWLINE_Den andre bilen ble registrert 24. august 1907 p\xc3\xa5 Kristianianummer 69. Den var en egen konstruksjon, med 4 helelliptiske fj\xc3\xa6rer og en egen styring og foraksel. Motoren er 1-sylindret med likheter med en tidlig Oldsmobile-motor, men det er ikke bekreftet at det er brukt Oldsmobile-deler. Karosseriet er en 2-seter. Bilen eksisterer i dag og tilh\xc3\xb8rer Norsk Teknisk Museum.'